এভাবে যুদ্ধাপরাধীদের বিচারের প্রসঙ্গ প্রত্যক্ষভাবে রাজনীতির সঙ্গে জড়িয়ে পড়ছে। সঙ্গত কারণেই প্রশ্ন উঠবে, শাহবাগ আন্দোলনের তারুণ্য কতটুকু রাজনৈতিক? রাজনীতি ছাড়া তো সম্ভব হয়নি এ দেশকে স্বাধীন করা- আর শুধু এ দেশ কেন পৃথিবীর কোনো দেশের মুক্তিযুদ্ধই সংঘটিত হয়নি রাজনীতি ছাড়া। এদেশে একটি নির্দিষ্ট ধারার রাজনীতিও এখন অপচেষ্টা চালাচ্ছে মরা গাছে ফুল ফোটানোর, অপচেষ্টা চালাচ্ছে যুদ্ধাপরাধীদের রক্ষা করার। তাহলে সম্ভব কি রাজনীতি ছাড়া শাহবাগের আন্দোলনকে বাঁচিয়ে রাখা? এই তারুণ্যের খুব সামান্য অংশই রাজনীতির সঙ্গে প্রত্যক্ষভাবে যুক্ত এবং প্রতিদিন মানুষের যে ঢল নামছে তাদেরও প্রত্যক্ষ রাজনীতির সঙ্গে সম্পর্ক নেই। তার মানে এই নয়, এই তরুণেরা রাজনীতি অসচেতন; বরং মুক্তিযুদ্ধের ইতিহাসচর্চা তাদের রাজনীতি সচেতন করে তুলেছে। যুদ্ধাপরাধীদের সর্বোচ্চ শাস্তির দাবিতে তারা ঘরে না-ফেরার প্রতিজ্ঞা করেছে- অন্যার্থে মুক্তিযুদ্ধের রাজনৈতিক-সাংস্কৃতিক আকাক্সক্ষাই জেগে আছে তাদের চেতনাতে। আর সে চেতনার বহিঃপ্রকাশ হিসেবেই তাদের আমরা দেখছি, জামায়াতে ইসলামীর রাজনীতিকে নিষিদ্ধ করার দাবি। কেউ কেউ এ চত্বরকে বলছেন গণজাগরণ মঞ্চ, কেউবা বলছেন স্বাধীনতা প্রজন্ম চত্বর, আবার কেউবা বলছেন প্রজন্ম চত্বর কিংবা শাহবাগ স্কয়ার; কিন্তু এ ধরনের পার্থক্যগুলো ছাপিয়ে প্রকাশ পাচ্ছে তাদের মুক্তিযুদ্ধের অসমাপ্ত আকাঙ্ক্ষা পূরণের প্রত্যাশা।